CELEX: 32020D0280
Language: hu
Date: 2020-02-20 00:00:00
Title: A Bizottság (EU) 2020/280 végrehajtási határozata (2020. február 20.) Görögország megerősített felügyeletének meghosszabbításáról (az értesítés a C(2020) 901. számú dokumentummal történt) (Csak a görög nyelvű szöveg hiteles)

28.2.2020   
               
               
                  HU
               
               
                  Az Európai Unió Hivatalos Lapja
               
               
                  L 59/9
               
            
         A BIZOTTSÁG (EU) 2020/280 VÉGREHAJTÁSI HATÁROZATA
         (2020. február 20.)
         Görögország megerősített felügyeletének meghosszabbításáról
         
            
               (az értesítés a C(2020) 901. számú dokumentummal történt)
            
         
         (Csak a görög nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euróövezeti tagállamok gazdasági és költségvetési felügyeletének megerősítéséről szóló, 2013. május 21-i 472/2013/EU európai parlamenti és tanácsi rendeletre (1) és különösen annak 2. cikke (1) bekezdésére,
         mivel:
         
                     (1)
                  
                  
                     Az Európai Stabilitási Mechanizmus keretében nyújtott pénzügyi támogatás 2018. augusztus 20-i lezárultát követően az (EU) 2018/1192 bizottsági végrehajtási határozat (2) a 2018. augusztus 21-ével kezdődő hat hónapos időszakra megerősített felügyelet alá vonta Görögországot. A Bizottság a megerősített felügyeletet azóta két ízben hosszabbította meg, (3) mindkét alkalommal további hat hónapra, legutóbb 2019. augusztus 21-ével kezdődően.
                  
               
                     (2)
                  
                  
                     Görögország 2010 óta jelentős összegű pénzügyi támogatást kapott, amelynek következtében az euróövezeti tagállamokkal, az Európai Pénzügyi Stabilitási Eszközzel és az Európai Stabilitási Mechanizmussal szemben fennálló kötelezettségei összesen 243 700 millió EUR-t tesznek ki. Európai partnerei kedvező feltételek mellett nyújtottak pénzügyi támogatást Görögország számára, és 2012-ben, majd az Európai Stabilitási Mechanizmus keretében 2017-ben egyedi intézkedéseket fogadtak el az adósság fenntarthatóbb alapokra helyezése érdekében. Az eurócsoport 2018. június 22-én politikai megállapodásra jutott arról, hogy az államadósság fenntarthatóságának biztosítása érdekében további intézkedéseket hajt végre. Ezek magukban foglalják a súlyozott átlagos lejáratok további 10 évvel történő meghosszabbítását, a kamatfizetés és a tőketörlesztés további 10 évvel történő elhalasztását, valamint az adósságra vonatkozó egyéb intézkedések végrehajtását. Az eurócsoport félévente dönthet két kiegészítő intézkedésről (az Európai Pénzügyi Stabilitási Eszköz programjának az állampapír-visszavásárlásra vonatkozó része vonatkozásában a kamatfelár-emelés mellőzéséről 2018-ig visszamenőleg, valamint az euróövezeti nemzeti bankok által a nettó pénzügyi eszközökről szóló megállapodás és az értékpapírpiaci program keretében tartott görög államkötvényekből eredő jövedelemnek megfelelő összegek transzferének visszaállításáról) annak függvényében, hogy Görögország a megerősített felügyelet keretében kedvező értékelést kap-e a program nyomán tett szakpolitikai kötelezettségvállalásainak teljesítésére vonatkozóan. E tekintetben az eurócsoport 2019. áprilisi és 2019. decemberi megállapodása nyomán megkezdődött a szakpolitikai feltételekhez kötött adósságenyhítő intézkedések első és második szakaszának végrehajtása.
                  
               
                     (3)
                  
                  
                     Görögország az eurócsoporton belül kötelezettséget vállalt az Európai Stabilitási Mechanizmus makrogazdasági kiigazítási programja (a továbbiakban: program) keretében elfogadott valamennyi kulcsfontosságú reform folytatására és befejezésére, valamint a program és annak elődprogramjai keretében elfogadott fontos reformok eredményeinek megóvására. Görögország kötelezettséget vállalt arra is, hogy egyedi intézkedéseket hajt végre a költségvetési és fiskális-strukturális szakpolitikák, a szociális jólét, a pénzügyi stabilitás, a munkaerő- és a termékpiacok, a privatizáció és a közigazgatás területén. Ezek az eurócsoport 2018. június 22-i nyilatkozatának mellékletében foglalt egyedi intézkedések hozzájárulnak Görögország túlzott makrogazdasági egyensúlyhiányának és a gazdasági nehézségek forrásainak vagy potenciális forrásainak kezeléséhez.
                  
               
                     (4)
                  
                  
                     A Bizottság 2019. február 27-én közzétette a Görögországra vonatkozó 2019. évi országjelentését. (4) A Bizottság arra a következtetésre jutott, hogy habár Görögország sikeresen helyreállította költségvetésének egyensúlyát és jelentősen csökkentette a folyó fizetési mérleg hiányát, a válság utóhatásaként túlzott makrogazdasági egyensúlyhiánnyal (5) néz szembe. Ez az egyensúlyhiány különösen a magas államadóssághoz, a negatív nettó nemzetközi befektetési pozícióhoz, a bankok mérlegében szereplő nemteljesítő hitelek magas szintjéhez, valamint a továbbra is magas munkanélküliségi rátához kapcsolódik. Ezeket a megállapításokat a Bizottság által az 1176/2011/EU európai parlamenti és tanácsi rendelet (6) alapján 2019. december 17-én elfogadott, a riasztási mechanizmus keretében készült jelentés is megerősítette, amely Görögországot azon tagállamok közé sorolta, amelyek vonatkozásában 2020-ban részletes vizsgálatot kell végezni. A jelentés megállapította különösen, hogy az államadósság 2018 végén a bruttó hazai termék 181,2 %-a volt, ami akkor az Unióban a legmagasabbnak számított. A 2018. évi, a bruttó hazai termékre vetített –143,3 %-os nettó nemzetközi befektetési pozíció továbbra is nagyon magas, még akkor is, ha nagy arányban tartalmaz különösen kedvező feltételekkel nyújtott külső hitelekből származó adósságot. Emellett a folyó fizetési mérleg – annak számottevő szűkülése ellenére – továbbra sem elegendő ahhoz, hogy hozzájáruljon az igen nagy nettó nemzetközi befektetési pozíció prudens szintre történő kielégítő ütemű csökkentéséhez. Habár folytatódott a munkanélküliségi ráta csökkenése a 2013. évi 27,8 %-os csúcsértékről, értéke 2019 októberében még mindig 16,6 %-on állt. A tartós munkanélküliség (2019 harmadik negyedévében 12,1 %) és az ifjúsági munkanélküliség (2019 októberében 35,6 %) még mindig nagyon magas, bár e mutatók értéke is jelentős mértékben csökkent a válság alatti csúcsértékekhez képest (a tartós munkanélküliség 2014 második negyedévében 19,9 %-on, az ifjúsági munkanélküliség 2013 februárjában 60,2 %-on tetőzött).
                  
               
                     (5)
                  
                  
                     A Bizottság 2019. évi részletes vizsgálata, valamint értékelése alapján a Tanács megvizsgálta a 2019. évi nemzeti reformprogramot és a 2019. évi stabilitási programot. A Tanács azt ajánlotta, (7) hogy Görögország 2019-ben és 2020-ban a reformoknak az eurócsoport 2018. június 22-i ülésén a program lezárását követő időszakra vonatkozóan vállalt kötelezettségekkel összhangban történő folytatása és befejezése révén tegyen lépéseket a fenntartható gazdasági fellendülés biztosítása és a túlzott makrogazdasági egyensúlyhiány kezelése érdekében. A tanácsi ajánlások tartalmazták azt is, hogy Görögország a beruházásokkal kapcsolatos gazdaságpolitikáját egyes kiemelt területekre összpontosítsa annak érdekében, hogy szilárd alapot biztosítson a növekedés számára, és egyszersmind csökkentse a regionális különbségeket és biztosítsa a társadalmi befogadást.
                  
               
                     (6)
                  
                  
                     A Bizottság 2019. november 20-án tette közzé a megerősített felügyelet keretében készített negyedik értékelését (8) Görögországról. Ebben arra a következtetésre jutott, hogy Görögország megtette mindazokat az intézkedéseket, amelyek szükségesek voltak ahhoz, hogy teljesítse a reformokkal kapcsolatban 2019 közepére vállalt konkrét kötelezettségeit, azonban alapvetően fontos, hogy az ország további intézkedéseket tegyen a reformok kiteljesítése és – a szükséges esetekben – gyorsítása érdekében. Ez az értékelés figyelembe vette az új kormány által a megelőző néhány hónapban a kötelezettségvállalások teljesítése érdekében – egy szélesebb körű reformprogram kereteihez illeszkedve – tett erőfeszítéseket, valamint azt, hogy az új kormány készen áll arra, hogy mindezeket az intézkedéseket az intézményekkel szoros együttműködésben készítse elő.
                  
               
                     (7)
                  
                  
                     A pénzügyi ágazat reformja terén a hatóságok megkezdték a felzárkózást, de a tervek megerősítésre szorulnak a jövőre nézve. Tovább javult a görögországi bankok likviditási helyzete, és már mutatkoznak a jelei annak, hogy folyamatosan visszaáll a bankok piaci hozzáférése, eközben azonban még mindig hangsúlyosan jelen vannak egyes megörökölt kockázatok és kihívások. A bankok tőkehelyzete továbbra is megfelelő, de ebben a vonatkozásban rövid távon feszültség származhat például az átmeneti prudenciális szabályok fokozatos eltörléséből. A bankoknak továbbra is hatalmas volumenű nemteljesítő hitelt kell kezelniük: bár az érintett hitelállomány a 2016. márciusi 107,2 milliárd EUR-t elérő csúcsérték óta fokozatosan csökken, 2019 szeptemberének végén még mindig nagyon nagy volt: 71,2 milliárd EUR, azaz a mérlegen belüli bruttó ügyfélhitel-állomány 42,1 %-a. A nemrégiben elfogadott Herkules eszközvédelmi program végrehajtása segíteni fogja a bankszektorban jelen lévő nemteljesítő hitelek állományának csökkentésére irányuló jelenlegi stratégiák végrehajtásának jelentős felgyorsítását. További kihívást jelent a jelenlegi alacsony kamatlábak miatti alacsony szintű jövedelmezőség, valamint a bankok és az állam közötti erős visszacsatolási spirál, ideértve a halasztott adójóváírásoknak a bankok tőkéjén belüli nagy részarányát is. A görögországi bankok javuló likviditási helyzete és a betétesek egyre nagyobb bizalma nyomán 2019. szeptember 1-jén teljes mértékben eltörölték a tőkekorlátozásokat.
                  
               
                     (8)
                  
                  
                     Az utóbbi években elért eredmények ellenére Görögország továbbra is jelentős kihívásokkal néz szembe az üzleti környezet és az igazságszolgáltatás tekintetében. Bár Görögország előrelépett olyan területeken, mint a vállalkozások bejegyzéséhez szükséges várakozási idő csökkentése vagy a kisebbségi befektetők védelmének megerősítése, az ország továbbra is messze elmarad a legjobban teljesítők mögött az alapvető komparatív gazdasági teljesítménymutatók strukturális összetevőinek több területén (például bírósági ügyek átfutási ideje, szerződésérvényesítés, ingatlan-nyilvántartás, fizetésképtelenségi eljárások).
                  
               
                     (9)
                  
                  
                     Miután Görögország előtt 2010-ben bezárult a pénzügyi piacokon való hitelfelvétel lehetősége, 2017 júliusától fogva államkötvények kibocsátásával újra hozzáfért a hitelpiachoz. A görög államkötvények hozama az Európai Stabilitási Mechanizmus programjának 2018. évi sikeres lezárása után lassan mérséklődni kezdett, majd 2019 második felében jelentősen tovább csökkent, olyannyira, hogy a 10 éves futamidejű kötvények esetében 2019 decemberére 1,4 %-kal soha nem látott szintre süllyedt, miközben egy évvel korábban még 4,3 %-on állt. Mindazonáltal Görögország hitelfelvételi feltételei a külső gazdasági kockázatokkal és a belső sebezhetőségekkel összefüggésben továbbra is sérülékenyek. Emellett Görögországnak előnyére vált, hogy a hitelminősítő intézetek javították hitelbesorolását, bár az ország továbbra is a befektetésre ajánlott minősítés alatt helyezkedik el.
                  
               
                     (10)
                  
                  
                     A fentiek alapján a Bizottság arra a következtetésre jutott, hogy még mindig fennállnak azok a feltételek, amelyek indokolták a 472/2013/EU rendelet 2. cikke szerinti megerősített felügyelet bevezetését. Mindenekelőtt Görögország a pénzügyi stabilitása tekintetében továbbra is kockázatokkal szembesül, amelyek – amennyiben realizálódnak – kedvezőtlen továbbgyűrűző hatást gyakorolhatnak más euróövezeti tagállamokra. A továbbgyűrűző hatások közvetett módon is bekövetkezhetnek: befolyásolhatják a befektetők bizalmát, és így a többi euróövezeti tagállam és bankjaik refinanszírozási költségeit is.
                  
               
                     (11)
                  
                  
                     Ezért középtávon Görögországnak a szilárd és fenntartható gazdasági fellendülés támogatása, valamint a több tényezőből eredő örökölt hatások enyhítése céljából folytatnia kell a nehézségek forrásainak vagy potenciális forrásainak kezelésére irányuló intézkedések elfogadását, valamint a strukturális reformok végrehajtását. A kezelendő tényezők közé tartozik a válság alatt bekövetkezett súlyos és elhúzódó visszaesés; Görögország adósságterhének nagysága; pénzügyi szektorának sebezhetősége; a pénzügyi szektor és a görög államháztartás közötti folyamatos és viszonylag erős, többek között az állami tulajdon jelenlétéből fakadó kölcsönös visszacsatolás; annak veszélye, hogy a súlyos nehézségek átterjednek más tagállamok említett szektorainak bármelyikére; valamint az euróövezeti tagállamok kitettsége a görög állammal szemben.
                  
               
                     (12)
                  
                  
                     A fennmaradó kockázatok kezelése és az ehhez kapcsolódó kötelezettségvállalások teljesítésének nyomon követése érdekében szükségesnek és helyénvalónak tűnik meghosszabbítani Görögországnak a 472/2013/EU rendelet 2. cikkének (1) bekezdése szerinti megerősített felügyeletét.
                  
               
                     (13)
                  
                  
                     A Bizottság a 2020. január 22-én kelt levelével lehetőséget adott Görögországnak arra, hogy kifejtse álláspontját az értékeléssel kapcsolatban. Görögország a 2020. január 27-én kelt válaszában nagy vonalakban egyetértett az ország előtt álló gazdasági kihívásoknak a Bizottság általi értékelésével, amely a megerősített felügyelet meghosszabbításának alapját képezi.
                  
               
                     (14)
                  
                  
                     Görögország a reformok megtervezése és végrehajtása céljából – ideértve a megerősített felügyelet keretében nyomon követett szakpolitikai kötelezettségvállalásokkal összhangban lévő kulcsfontosságú reformok folytatását és befejezését is – továbbra is részesül az (EU) 2017/825 európai parlamenti és tanácsi rendelettel (9) létrehozott strukturálisreform-támogató program technikai támogatásából.
                  
               
                     (15)
                  
                  
                     A Bizottság a megerősített felügyelet megvalósítása érdekében szorosan együttműködik az Európai Stabilitási Mechanizmussal, annak korai előrejelző rendszere keretében,
                  
               ELFOGADTA EZT A HATÁROZATOT:
         
            1. cikk
            A Bizottság 2020. február 21-ével kezdődően további hat hónappal meghosszabbítja a Görögország vonatkozásában az (EU) 2018/1192 végrehajtási határozattal bevezetett, a 472/2013/EU rendelet 2. cikkének (1) bekezdése szerinti megerősített felügyeletet.
         
         
            2. cikk
            Ennek a határozatnak a Görög Köztársaság a címzettje.
         
         
            Kelt Brüsszelben, 2020. február 20-án.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 140., 2013.5.27., 1. o.
         
         
            (2)  A Bizottság (EU) 2018/1192 végrehajtási határozata (2018. július 11.) Görögország megerősített felügyelet alá vonásáról (HL L 211., 2018.8.22., 1. o.).
         
            (3)  A Bizottság (EU) 2019/338 végrehajtási határozata (HL L 60., 2019.2.28., 17. o.) és a Bizottság (EU) 2019/1287 végrehajtási határozata (HL L 202., 2019.7.31., 110. o.).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Az Európai Parlament és a Tanács 1176/2011/EU rendelete (2011. november 16.) a makrogazdasági egyensúlyhiányok megelőzéséréről és kiigazításáról (HL L 306., 2011.11.23., 25. o.).
         
            (7)  A Tanács ajánlása (2019. július 9.) Görögország 2019. évi nemzeti reformprogramjáról, amelyben véleményezi Görögország 2019. évi stabilitási programját.
         
            (8)  Európai Bizottság: Enhanced Surveillance Report – Greece, November 2019 („Megerősített felügyeleti jelentés – Görögország, 2019. november”), Institutional Paper 116, 2019. november.
         
            (9)  Az Európai Parlament és a Tanács (EU) 2017/825 rendelete (2017. május 17.) a strukturálisreform-támogató program 2017–2020-as időszakra vonatkozó létrehozásáról, valamint az 1303/2013/EU és az 1305/2013/EU rendelet módosításáról (HL L 129., 2017.5.19., 1. o.).